- Kessa
- <
- 2
- >

2
Muse Yeleteth
1 He wode issi Lewe qommo gidida addey Lewe macca nayo machcho ekkides; 2 iza qanththatada adde naa yeladus. Naazikka mala lo7o naa gididayssa beyada heedzdzu agina qottadus.Hawa 7:20; Ib 11:23 3 Gido attiin iza hessafe daro qottanaas dandayonttayssa erada, shaccafe keeshe izas daddada shidan meeshada, naaza iza giddon woththada Nayle shaafa doonan duureessa*Duureessa: Duureessa geetettizayssi issi issi bagga gamoththo qaalan halkasha geetettees. geetettiza maata giddon woththadus. 4 Iza michcheya iza bolla aazi hananaakko beyanaas haahon eqqada xeellawus.
5 Gibxe kawo naya bolla meecettanaas Nayle shaafa wodhdhadus; izi macca aylletikka haaththa doonan yaanne haa hemetteettes; iza keesheza duureessa geetettiza maata giddon beyada, baada ekkada yaana mala ba aylleyo kiittadus; 6 keesheza doyada he guuththa naaza beyadus. Izi yeekkiza gishshas izas qadhettada, «Hayssi Ibraaweta guuththa naytappe issaa gidontta aggenna» gadus.
7 He wode iza michcheya kawaa nayo, «Nees ha naaza dhanththanaas Ibraawetappe issi maccas ehanaas boo?» gaada oychchadus. 8 Histtiin iza, «Ee, ba» gadus. Naya baada he naaza aayo ehadus. 9 Kawoza naya he maccassayo, «Hayssa naaza efada taas dhanththaashsha; tani nees damoza qanxxana» gadus. Maccassaya naaza efada dhanththa dichchadus. 10 Naazi dicciin kawo naykko iza ehiin izi izis naa gidides; «Tani iza haaththafe kessadis» gaada iza Muse ga sunththadus.†Muse guussi Ibraaweta qaalara, «Keso» guussa.
Musey Midiyaame Biitta Bete Buus
(Hawa 7:21)
11 Musey diccidi gita gididi issi gallas ba asay dizaso biidi istti deexo ooso ooththishin be7ides. Issi Gibxe biitta asi iza asata Ibraawetappe issaa wadhdhishin be7ides.Ib 11:24 12 Izi yaanne haa xeelliin oonikka bayndayssa be7idi he Gibxe addeza wodhidi ace giddon kaashi qottides. 13 Wonteththa gallas kezidi nam7u Ibraaweti ba garsan wadhettizayta be7ides. Qohizayssa izi, «Neni ne as gidida Ibraaweza ays wadhdhay?» gi oychchides. 14 He addezikka, «Nena nu bolla godaanne daanna histtiday oonee? Neni Gibxe addeza wodhidayssa mala tanakka wodhana qoppay?» giin Musey, «Tani ooththidayssi erettichchides» gi babbides.Hawa 7:23-28
15 Kawozi hessa siyidi Muse wodhanaas koyides; gido attiin Musey kawaappe betidi Midiyaame biittan daanaas biidi issi haaththa olla doonan uttides.Hawa 7:29; Ib 11:27 16 He wode issi Midiyaame qeeses laappun macca nayti deettes; istti he haaththa ollaako ba aawaa dorsata haath ushshanaas yiidi gonggen haath duuqqi kunththida. 17 Heemmizayti yiidi macca nayta gooddida; gido attiin Musey dendi eqqidi istta ashshidessinne istta dorsata haath ushshides. 18 Istti ba aawa Yootorekko‡Eragu7eeley Muse bollo gidishin izas hara sunththay Yootore geetettees. biin izi, «Hach waani eeson yidetii?» gi oychchides. 19 Istti zaaridi, «Issi Gibxe biitta adde dayssi nuna mehe heemmizaytappe ashshides; qasseka nuus haaththeka duuqqidi nu dorsatakka ushshides» gida. 20 Histtiin izi ba macca nayta, «Ha7i izi awan dizee? Intte he addeza ays heen aggidetii? Ane iza xeygite; yiidi kath mo» gides. 21 Museykka he addezara heen daanaas dosides; addezikka ba nayo Xipooro Muses machcho histti immides. 22 Xipoora adde naa yeliin Musey naaza, «Tani asa biittan bete asa» gishe Gershoome gi sunththides.§Gershoome guussi Ibraaweta qaalara, «Bete as» guussa.
23 Musey Midiyaame biittan diza daro layththata garsan Gibxe kawoy hayqqides. Isra7eele asay ba aylleteththafe dendidayssan oolidanne waassida; aylleteththa waayey dariin istti waassida waasoy pude Xoossako gakkides. 24 Xoossi istta oolezanne istta waasoza siyidi izi Abrahaamera, Yisaaqaranne Yaaqoobera caaqqida caaqo qaalaa yuushshi qoppides.Medhe 15:13-14 25 Hessa gishshas Xoossi Isra7eele nayta xeellidi istta hanoteth qoppides.

- Kessa
- <
- 2
- >

2:2 Hawa 7:20; Ib 11:23

*2:3 Duureessa: Duureessa geetettizayssi issi issi bagga gamoththo qaalan halkasha geetettees.

†2:10 Muse guussi Ibraaweta qaalara, «Keso» guussa.

2:11 Ib 11:24

2:14 Hawa 7:23-28

2:15 Hawa 7:29; Ib 11:27

‡2:18 Eragu7eeley Muse bollo gidishin izas hara sunththay Yootore geetettees.

§2:22 Gershoome guussi Ibraaweta qaalara, «Bete as» guussa.

2:24 Medhe 15:13-14

© 2024 TWFTW